**Informatīvais ziņojums "Par pieteikšanos Eiropas Komisijas finansējumam SARS-CoV-2 monitoringam notekūdeņos"**

Veselības ministrija ir saņēmusi Eiropas Komisijas Vides Ģenerāldirektorāta Jūras vides un ūdenssaimniecības nodaļas š.g. 25.maija paziņojumu (turpmāk – Paziņojums) ar lūgumu nominēt vienu institūciju no Latvijas, lai pieteiktos Eiropas Komisijas finansējumam SARS-CoV-2 monitoringam notekūdeņos.

Saskaņā ar Paziņojumu *Eiropas Komisijas 2021. gada 17. marta ieteikuma (ES) 2021/472 par kopīgu pieeju, ar ko izveido SARS-CoV-2 un tā variantu sistemātisku uzraudzību notekūdeņos Eiropas Savienībā[[1]](#footnote-1)* (turpmāk – Ieteikums)

ieviešanai 2021. un 2022. gadā plānots kopējais finansējums 20 miljonu euro apmērā. Katrai dalībvalstij pieejamais finansējums aprēķināts proporcionāli iedzīvotāju skaitam, t.i. Latvijai būtu minimāli pieejami 100 000 euro. Saskaņā ar Paziņojumu, finansējuma saņemšanai dalībvalstīm jāpiesakās līdz š.g. 10. jūnijam. Nepieteikšanās gadījumā valstij paredzēto finansējumu plānots sadalīt ieinteresētajām dalībvalstīm.

Attiecināmās darbības, kurām paredzēta finanšu dotācija ir – valsts uzraudzības sistēmas izveidošana un atbalstīšana SARS-CoV-2 monitoringam notekūdeņos, esošās pētniecības darbības pārveidošana par pastāvīgu apsekošanas sistēmu, digitālās infrastruktūras uzlabošana, lai veicinātu sasaisti ar Eiropas Savienības mēroga digitālo apmaiņas platformu.

SARS-CoV-2 un tā variantu epidemioloģiskās izplatības uzraudzība ir saistīta ar veselības aizsardzības jomu, tomēr Veselības ministrijai vai tās padotības iestādēm nav zinātniski tehniskā nodrošinājuma un cilvēkresursu kapacitātes, lai pieteiktos finansējuma saņemšanai un veiktu Ieteikumā noteikto.

Lai raksturoto SARS- COV-2 epidemioloģisko izplatību Latvijā, radītu zināšanu bāzi un izstrādātu efektīvas nākotnes epidēmiju kontroles stratēģijas, 2020. gada 30. jūnijā Latvijas Zinātnes padomes komisija apstiprināja Valsts pētījuma programmas “COVID-19 seku mazināšanai” projektu Nr. VPP-COVID-2020/1-0008 “Multidisciplināra pieeja COVID19 un citu nākotnes epidēmiju monitorēšanai, kontrolei un ierobežošanai Latvijā”. Pētījums tika īstenots laikā no 2020. gada 1. jūlija līdz 2021. gada 31. martam un Valsts pētījumu programmas kopējie rezultāti tika prezentēti Ministru kabineta 2021. gada 8. aprīļa sēdē. Pētījumu programmas ietvaros tika veikts pētījums, kura mērķis ir izstrādāt jaunu monitoringa metodi, kas ļautu noteikt Covid-19 koncentrāciju notekūdeņos un prognozēt saslimšanas uzliesmojumu. Pētījumā iesaistīts Pārtikas drošības, dzīvnieku veselības un vides zinātniskais institūts “BIOR”, Rīgas Tehniskā universitāte un Latvijas Biomedicīnas pētījumu un studiju centrs.

Kā arī šobrīd Zemkopības ministrija saskaņo un virza iesniegšanai Ministru kabinetā informatīvo ziņojumu “Informatīvais ziņojums par notekūdeņu monitoringu Covid-19 un citu riska faktoru uzraudzībai un kontrolei”, kas paredz valsts budžeta finansējumu SARS-CoV-2 monitoringam notekūdeņos no valsts budžeta programmas 02.00.00 "Līdzekļi neparedzētiem gadījumiem", ko ierosināts piešķirt valsts zinātniskajam institūtam "Pārtikas drošības, dzīvnieku veselības un vides zinātniskais institūts "BIOR"" un nodrošinātu notekūdeņu monitoringu Covid-19 riska faktoru uzraudzībai un kontrolei.

Tādējādi, lai īstenotu Ieteikumā noteikto, Veselības ministrijas ieskatā Eiropas Komisijai finansējuma saņemšanai un administrēšanai no Latvijas būtu piesakāma Zemkopības ministrija (valsts zinātniskais institūts “Pārtikas drošības, dzīvnieku veselības un vides zinātniskais institūts “BIOR””).

Veselības ministrs D. Pavļuts

Iesniedzējs: Veselības ministrs D. Pavļuts

Vīza: Valsts sekretāre I. Dreika

Būmane 67876148;

dace.bumane@vm.gov.lv

1. <http://data.europa.eu/eli/reco/2021/472/oj> [↑](#footnote-ref-1)